google/wiki40b huggingface dataset:
Robootika

Tähtsamad robotite klassid

On olemas kaks tähtsamat laiaotstarveliste robotite klassi – manipulatsiooni- ja mobiilrobotid.
Manipulatsioonirobot on automaatmasin (statsionaarne või teisaldatav), mis koosneb täiturseadisest manipulaatori kujul, millel on mitu liikuvuse astet, ja programmjuhtimise seadisest, mis täidab töötlusprotsessis liikumise ja juhtimise funktsioone. Selliseid roboteid toodetakse põranda-, ripp- ja portaalteostustes. Nad said laia kasutuse masina- ning aparaadiehitusega seotud valdkondades.
Mobiilrobot on automaatmasin, milles on liikuv šassii automaatselt juhitavate ajamitega. Sellised robotid võivad olla ratta-, samm- ning roomikrobotid.

Ajamid

Ajamid on robotite "lihased". Praegu on kõige populaarsemad elektrimootorid, aga on tarvitusel ka teistsugused, mis tarbivad keemilisi aineid ning suruõhu.
Alalisvoolu mootorid: enamik kaasaegseid roboteid kasutab elektrimootoreid, mis võivad olla mitu liiki.
Sammuvad elektermootorid: nagu nimetusest võib järeldada, ei pöörle sammuvad elektrimootorid vabalt, nagu alalisvoolu mootorid. Nad pöörlevad samm-sammult teatud nurga alt kontrolleri juhtimisel.
Piesomootorid: alalisvoolu mootorite kaasaegseks alternatiiviks on piesomootorid, mida tuntakse ka ultrahelimootorite nime all. Nende tööpõhimõte on originaalne: tillukesed piesoelektrilised jalad, mis vibreerivad tihedusega üle 1000 korda sekundis ja panevad mootori liikuma ringjoonel või sirgel. Selliste mootorite eelisteks on kõrge nanomeetriline resolutsioon, kiirus ja võimsus, mis pole nende suurusega võrreldav.
Prints Alexanderi mäed

Prints Alexanderi mäed (Prince Alexander Mountains) on mäeahelik Paapua Uus-Guineas Uus-Guinea põhjaranniku lähedal. Läände jäävad Torricelli mäed, lõunasse Sepiki jõgi. Geograafilised koordinaadid on 3°30′ S, 143°05′ E.
Mäeaheliku idaotsas on Turu mägi (Mount Turu).
Piirkonnas elavad ambulased.
Townsendi teine koefitsient

Townsendi teine koefitsient või sekundaaremissioonikoefitsient, vahel ka teine ionisatsiooni koefitsient kirjeldab kui mitu sekundaarelektroni eraldub katoodi pinnalt või gaasikeskkonnast seda mõjutava laengukandja või footoni kohta.
Koefitsient γ kirjeldab katoodi pinnalt eralduvate elektronide arvu ühe katoodiga põrkuva positiivse iooni, metastabiilse osakesese või footoni kohta. Gaasides näitab koefitsient fotoionisatsiooni tekitatud sekundaarelektronide arvu. Fotoionisatsiooni põhjustavad footonid, mis on kiiratud ergastatud gaasimolekulide poolt.
Jaanus Kõrv

Jaanus Kõrv (tuntud ka kui Küla Karla; sündinud 23. detsembril 1953) on eesti humorist ja ajakirjanik.
Kõrv lõpetas 1976. aastal Tallinna Pedagoogikaülikooli näitejuhi erialal. Ta on töötanud ajalehe Hiiumaa peatoimetajana ja töötab Raadios Kadi ajakirjanikuna.
2009. aasta kohalike omavalitsuste volikogude valimistel kandideeris ta Kärdlas Keskerakonna nimekirjas.
Russiinid

Russiinid, ka ruteenid või rusnakid (endanimetus русины ja руснаки) on idaslaavi rahvas Taga-Karpaatias ning selle lähiümbruses – Bukoviinas, Podkarpacies, Transilvaanias ja Vojvodinas ning samuti Ameerika Ühendriikides. Russiinid kõnelevad russiini keelt ja kasutavad kirillitsat. Usklikud on kreeka-katoliiklased. 
Aastatel 1920–1930 oli Tšehhoslovakkia russiinidel autonoomia. Russiinide täpne arv pole teada, sest Nõukogude Liit ja Slovakkia ei pidanud russiine rahvaks, vaid ukrainlaste piirkondlikuks rühmaks. Pärast Nõukogude Liidu lagunemist ei andnud Ukraina vastupidi lootustele russiinidele autonoomiat. Erinevalt naaberriikidest ei tunnista Ukraina tänini russiine eraldi etnilise rühmana.
Russiinid on Esindamata Rahvaste Organisatsiooni liikmed.
Keila linna kultuuripreemia

Keila linna kultuuripreemia, ka Keila kultuuripreemia on Keila linna antav auhind kultuurivaldkonnas.
Keila kultuuripreemia asutas 1997. aastal Keila Linnavolikogu. Seda antakse välja igal aastal. Kultuuriauhinna suuruseks on alates 2011. aastast 3000 eurot ja see jaotatakse ühe kuni kolme isiku või isikute rühma vahel.
Kultuuripreemia väljaandmise eesmärk on väärtustada linna kultuurielu selle edendajate tunnustamise kaudu. Kultuurielu mõistetakse preemia põhimääruses laiemas tähenduses, hõlmates loomingut, haridust, kasvatust, teadust, rahvakultuuri, sporti ja teisi valdkondi.
Keila linna kultuuripreemia on seni pälvinud Aksel Telgmaa, Ülo Jõgi (1997), Ene Oja, Mati Mandel, Kuldar Hütt (1998), Ruth Kukner, Helgi Rõõmussaar, Andres-Aare Tooming (1999), Eva Allast, Andrus Loog, Jüri Pere, Milvi Korsen (2000), Koit Kirber, Helvi Jürisson, Vilve Nilk (2001), Reet Leemets, Leili Venda (2002), Mati Strauss, Irja Põlluveer, Pilvi Põldmaa (2003), perekond Teppo, Heli Nurger, Juula Virroja (2004), Jaanus Väljamäe, Riina Sippol, Lii Sepp (2005), Aivar Põldvee (2006), Otto Pruuns, Katrin Sassi (2007), Maret Pärnamets, Priit Idarand (2008), Tiiu Jalakas, Helle Perens, Sirje Rannamets (2009), Ilma Adamson, Tiina Sinijärv, Leino Mägi (2010), Tiia Peenmaa, Anneli Teimann (2011), Anu Matteus, Arvo Pihlamets, Mall Siniveer, Valdo Rüütelmaa (2012), Pille Metsson, Liivia Telgmaa, Anneli Pärlin, Liisi Viigisalu (2013), Rutt Enok, Sirje Aija (2014), Mairoos Kala, Jaanus Paalberg (2015), Aare Lepiksaar, Tarmo Hein (2016).
Jóhanna Guðrún Jónsdóttir

Jóhanna Guðrún Jónsdóttir (esinejanimi Yohanna; sündinud 16. oktoobril 1990 Kopenhaagenis Taanis) on islandi laulja.
Ta esindas Islandit 2009. aasta Eurovisiooni lauluvõistlusel Moskvaslauluga "Is It True?", mis saavutas lauluvõistluse finaalis 218 punktiga teise koha.
Tema debüütsooloalbum "Butterflies and Elvis" ilmus 2009. aastal.
Ta on kandideerinud Eurovisioonile veel kahel korral: aastatel 2011 ja 2013.
Egle Heinsar

Egle Heinsar (Egle Pullerits; sündinud 12. märtsil 1982 Tõrvas) on Eesti keeletoimetaja.
Egle Heinsar on Tartu Mart Reiniku Gümnaasiumi vilistlane. Aastatel 2000–2005 õppis ta Tartu Ülikoolis eesti filoloogiat, kaitstes bakalaureusetöö "Ametikiri kui tekst: struktuur ja keelekasutus" Reet Kasiku juhendamisel. 
Ta oli 2012. aastal asutatud Eesti Keeletoimetajate Liidu juhatuse esimees 2019. aasta kevadeni. 
Egle Heinsar on Vikerraadio "Keelesäutsu" autor koos Maris Jõksiga ja Priit Põhjalaga. Ta on avaldanud keeleteemalisi artikleid Postimehes, Eesti Päevalehes, ERRi uudisteportaalis, Sirbis, Oma Keeles ja mujal. Ta on kirjutanud keelehooldekeskuse brošüüri "Kuidas hoiduda kantseliidist" (2010) ja koostanud koos Maris Jõksiga väljaanded "Keelesäutsud I" (2014) ja "Keelesäutsud II" (2015).
2014– töötab Postimehes, kuni 2018 märtsini keeletoimetaja-korrektorina, aprillist 2018 toimetajana.
2009–2014 töötas keelehooldekeskuses koordineerijana.
2004–2009 töötas ASis Inreko Press ja ASis Kalev Meedia, kus oli Sporditähe, Ärielu ja teiste ajakirjade ning alates 2008 uudisteportaali ja teleuudiste keeletoimetaja. Ta on toimetanud ka ilu- ja aimekirjandust, tarbetekste.

Ühiskondlik tegevus

Egle Heinsar kandideeris 2013. aastal Tartu linnavolikokku valimisliidu Vabakund nimekirjas.
2013-2014 Mart Reiniku kooli hoolekogu esimees.
2008–2010 oli ta KÜ Toompihla juhatuse liige.
Parima meespeaosatäitja Oscar

Parima meespeaosatäitja Oscar (inglise Academy Award for Best Actor, Performance by an Actor in a Leading Role) on Oscari-filmiauhinna üks kategooriatest. 
Auhinnaga tunnustab Ameerika Filmikunsti ja -teaduste Akadeemia meesnäitlejat, kes mängis peaosa filmis, mis esilinastus eelneval kalendriaastal (arvestatakse Los Angelese maakonna esilinastuse järgi).
Selles kategoorias auhinnatakse näitlejaid alates esimesest Oscari-tseremooniast 1929. aastal.
Franz Ludwig Rücker

Franz Ludwig Rücker (24. juuli/4. juuli 1769 Kolga-Jaani – 10. märts/22. märts 1860 Kolga-Jaani) oli Eesti vaimulik.
Algõpetuse sai ta koduõpetajalt. Aastatel 1788–1791 (immatrikuleeriti 13. oktoobril 1788) õppis ta usuteadust Jena Ülikoolis. Ta ordineeriti 20. juulil/31. juulil 1791 õpetajaks.
Ta oli aastatel 1791–1851 (introdutseeriti 17. augustil/28. august 1791) Kolga-Jaani Johannese koguduse õpetaja. Aastatel 1820–1842 oli ta Viljandi praostkonna praost. Aastal 1838 oli ta konsistoriaalnõunik. Jäi emerituuri 20. aprillil/2. mail 1851.

Isiklikku

Nii tema isa Ludwig Nikolaus Rücker kui ka poeg August Wilhelm Rücker olid samuti Kolga-Jaani Johannese koguduse õpetajad.
Väike-Lähtru mõis

Väike-Lähtru mõis (saksa keeles Klein-Lechtigall) oli rüütlimõis Martna kihelkonnas Läänemaal. Nüüdisajal jääb mõis Lääne maakonda Lääne-Nigula valda.
Mõisa omanikud olid Ungern-Sternbergid.
Sophie Dahl

Sophie Dahl (sünninimi Sophie Holloway; sündinud 15. septembril 1977 Londonis) on inglise kirjanik ja endine modell.

Isiklikku

Tema ema on kirjanik Tessa Dahl, isa näitleja Julian Holloway. Emapoolne vanaisa oli norra päritolu ingliskeelne laste- ja täiskasvanute kirjanik ning stsenarist Roald Dahl, emapoolne vanaema näitlejanna Patricia Neal. Tema isapoolne vanaisa oli näitleja Stanley Holloway, emapoolne vanaema tantsija Violet Lane. Ta abiellus 9. jaanuaril 2010 laulja Jamie Cullumiga, neil sündis 2. märtsil 2011 tütar.
Pedeli paisjärv

Pedeli paisjärv (ka Pedeli esimene paisjärv) on järv Valga maakonnas Valga linnas. Veekogu pindala on 1,6 ha. Veekogu kaldajoone pikkus on 882 m.
Mikuláš Dzurinda esimene valitsus

Mikuláš Dzurinda esimene valitsus moodustati 1998. aasta valimiste järel, astus ametisse 30. oktoobril, ja püsis järgmiste valimisteni (15. oktoobrini 2002). Valitsuse ametisseastumine tähendas Vladimír Mečiari valitsemisajastu lõppu Slovakkia poliitikas. Koalitsiooni koosseis kujunes mõnevõrra ümber kui olude sunnil 1998. aasta valimiste eel (valimisliitudele kehtestati tookord nõue saada 5% iga liidus osaleva partei kohta) liitunud seltskonnast oluline osa vanu parteisid taastada püüdis, samas kui peaminister Dzurinda lähemate kaaslaste ja liidu enamuse toel jätkas ühtse parteiga (muutes küll nime SDKst SDKÚks).
Viive Sterpu

Viive Sterpu (sünninimi Viive Sirkel; 17. detsember 1953 Tallinn – 5. detsember 2012) oli Eesti kunstnik. Ta elas Tallinnas.
Viive Sterpu joonistas peamiselt pastelltehnikas, kasutades alusmaterjalina liivapaberit. Viive töödes leidub naiselikku õrnust ja linnanaise üksindust keset parke, kõrgetasemelist kompositsiooni ja igihaljaid mahedaid pastellvärvikombinatsioone.
Enne abiellumist signeeris Viive oma tööd nimega "Sirkel", hiljem signeeris nimega "Viive".

Isiklikku

Viive Sterpu oli kunstnik Eugen Sterpu abikaasa.
Härjamäe rahn

Härjamäe rahn on suur rändrahn, mis asub Viljandi maakonnas Viljandi vallas (enne valdade ühendamist Pärsti vallas).

Looduskaitse

Härjamäe rahn on looduskaitse all alates 1959. aastast (reg. nr. 201).

Tähtsus

Härjamäe rahn on maastikuline ja teaduslik - rändrahnul on huvitav kooslus väikeoosiga suhteliselt tasasel ümbritseval alal. Harvaesinev kivimtüüp.

Iseloomustus

Härjamäe rahnu kirdekülg on püstine, jalamil rebaseurgude ja neis tehtud inimkaevetega. Rahn on ümarakontuuriline, pealt laiguliselt sammaldunud ja asub kruusapinnasel.
Pikkus: 5,7 Laius: 3,5 Kõrgus: 3,2 Ümbermõõt: 14,8 m.
Magritte'i muuseum

Magritte'i muuseum (prantsuse keeles Musée Magritte, inglise ja hollandi keeles Magritte Museum) on Belgia kunstniku René Magritte'i loomingule pühendatud muuseum Brüsselis. 
Muuseum kuulub Belgia kuninglike kunstimuuseumide Musées royaux des beaux-arts de Belgique kompleksi ja asub Brüsseli kesklinnas.
Juba ülikool

Juba ülikool (inglise keeles University of Juba) on ülikool Lõuna-Sudaanis Jubas. See on üks viiest Lõuna-Sudaani ülikoolist.
Ülikool asutati 1977.
Seemnejuha

Seemnejuha (ductus deferens; vas deferens) on paljude selgroogsete isasloomade paariline sisesuguelund. 
Seemnejuha (vas deferens) on ka paljudel putukatel.
Seemnejuha puudub lõuatutel kaladel. 
Isasel kasvavad seemnejuhad Wolffi juhadest.

Anatoomia

Seemnejuha morfoloogia võib liigiti ja indiviiditi ning füsioloogilistest eripäradest lähtuvalt erineda.  
Kumbki seemnejuha algab munandikotis (scrotum) munandimanuse jätkuna – munandimanusesaba otsast – ja läheb üle purskejuhaks (ductus ejaculatorius).

Seemnejuha sein

Seemnejuha sein koosneb limas-, lihas- ja adventitsiaalkestast.

Funktsioonid

Seemnejuha on spermatosoidide viimajuha. 
Seemnejuhades talitlevad vere- ja närvivarustus ning lümfivool. 
Seemnejuha võib esineda ka mõlemasoolistel madudel.
Guillermo Ochoa

Koondisekarjäär

Debüüdi Mehhiko rahvuskoondises tegi Ochoa 14. detsembril 2005 sõprusmängus Ungari vastu.
Ta on tulnud Mehhiko koondisega CONCACAF Gold Cupi võitjaks aastatel 2009, 2015 ja 2019. 2019. aastal valiti ta turniiri parimaks väravavahiks.
2006. aasta maailmameistrivõistlustel oli ta Mehhiko koondise teine varuväravavaht ja 2010. aasta maailmameistrivõistlustel koondise esimene varuväravavaht.
2014. aasta maailmameistrivõistlustel oli ta Mehhiko koondise põhiväravavaht. Maailmameistrivõistluste debüüdi tegi ta esimeses alagrupimängus 13. juunil Kameruni vastu, mille Mehhiko võitis 1:0. Teine alagrupimäng 17. juunil lõppes Mehhiko ja Brasiilia vahel väravate viigiga. Ochoa tegi mängus mitu silmapaistvat tõrjet ja valiti mängu parimaks mängijaks. Viimase alagrupimängu 23. juunil võitis Mehhiko Horvaatia vastu 3:1. 29. juunil toimunud kaheksandikfinaalis võitis Holland Mehhikot hiliste väravate toel 2:1. 
Ta kuulunud Mehhiko koondisse veel ka 2018. aasta maailmameistrivõistlustel, 2007. aasta CONCACAF Gold Cupil, 2007. aasta Copa Américal, 2016. aasta Copa América Centenariol ning 2013. ja 2017. aasta FIFA konföderatsioonide karikavõistlustel.
Lisaks kuulus ta 2004. aasta suveolümpiamängude jalgpalliturniiril Mehhiko olümpiakoondisse.
Ugly Kid Joe

Ugly Kid Joe on 1987. aastal Californias Isla Vistas moodustatud Ameerika Ühendriikide rokkansambel. Ugly Kid Joe muusika on segu rokist, hard rock'ist, funk metal'ist ja heavy metal'ist. Bänd läks laiali 1997. aastal, kuid tuli kokku uuesti 2010. aastal ja tegutseb tänini. Nende edukaimad plaadid on olnud EP "As Ugly as They Wanna Be" (1991) ja album "America's Least Wanted" (1992), mis on RIAA poolt tunnistatud kahekordseks plaatinaplaadiks. Neist esimene on läbi aegade esimene EP, mis on saanud plaatinaplaadiks.
Teun van Dijk

Teun Adrianus van Dijk (sündinud 7. mail 1943 Naaldwijkis, Hollandis) on tekstilingvistika, diskursusanalüüsi ja kriitilise diskursusanalüüsiga (Critical Discourse Analysis) tegelev keeleteadlane. Ta kuulub kriitilise diskursusanalüüsi distsipliini rajajate hulka ja on KDA-s arendanud sotsiokognitiivset lähenemist diskursuse uurimisele.
Oma karjääri algusaegadel andis ta koos Walter Kintschiga panuse tekstitöötluse psühholoogia arengusse ja tegeles tekstigrammatika, pragmaatika ja semantikaga. Alates 1980ndatest on ta KDA-alased tööd uurinud, kuidas "sümboolne eliit" (poliitikud, ajakirjanikud, õppejõud, kirjanikud) diskursiivselt rassismi reprodutseerib, samuti uudismeediat, ideoloogiat, konteksti ja teadmise teooriaid. Ideoloogia on van Dijki jaoks sotsiaalselt jagatud uskumuste kogum. Van Dijki lähenemine ideoloogiale on multidistsiplinaarne, ta kasutab ideoloogia uurimise juures diskursusanalüüsi, kognitiiv- ja sotsiaalpsühholoogiat ja sotsiaalse praktika vormide ja interaktsiooni analüüsi. Oma tööga loodab van Dijk KDA-le iseloomulikult kaasa aidata domineerimise paljastamisele ja ühiskonna egalitaarsemaks muutumisele. Van Dijki nägemuses võiks eesmärk olla "üdini demokraatlik ühiskond, kus rahvusvähemusi ei marginaliseerita ega rõhuta, kus mitmekesisus on normiks, kus soolised ja rahvuslikud erinevused ei mängi enam rolli".
Ta on asutanud kuus rahvusvahelist ajakirja: Poetics, Text (nüüdne Text & Talk), Discourse & Society, Discourse Studies, Discourse & Communication ja hispaaniakeelse interneti ajakirja Discurso & Sociedad. Nimetatud ajakirjadest toimetab ta endiselt viimast nelja.
1968-2004 oli van Dijk Amsterdami Ülikooli diskursuseuuringute professor. Alates 1999. aastast on ta õpetanud Pompeu Fabra Ülikoolis Barcelonas. Ta on õpetanud ka mitmes Lõuna-Ameerika õppeasutuses.
Südamepuudulikkus

Südamepuudulikkus inimestel

Inimeste südamepuudulikkuse mudelid on välja töötatud loomamudelite baasil, nagu hiired, rotid, merisead, koerad, lambad, jänesed, süüria hamstrid jne.

Südamepuudulikkust põhjustavad haigused

Levinumad südamepuudulikkuse põhjused on südame isheemiatõbi, müokardi infarkt, kõrgvererõhktõbi, krooniline südamelihase hüpoksia, äge koronaarsündroom, südameklapi haigused, aordiklapi stenoos, AIDS, mitraalklapi puudulikkus jpt teised haiguslikud seisundid.
Harvemini on südamepuudulikkuse põhjuseks: kaasasündinud südamerikked ja/või pulmonaalhüpertensioon, kroonilised kopsuhaigused, kardiomüopaatia ehk südamelihasehaigestumus, müokardiit, tahhükardia, hüpertüreoos, rindkerepiirkonna kiiritusravi.

Diagnostilised protseduurid

Diagnoosi kinnitamiseks viiakse kliinilises meditsiinis läbi mitmeid laboratoorseid analüüse, teste ja diagnostilisi protseduure.

Südamesiirdamine

Südamesiirdamine on üks südamepuudulikkuse ravimeetodeid, mida saab erandjuhtudel kasutada. Kui südamehaiguse medikamentoosne ravi ei anna soovitud tulemusi ja abiseadmete paigaldus pole edukas ning kirurgilised protseduurid pole aidanud ja patsient on südamepuudulikkuse ravile vaatamata eluohtlikus seisundis ning patsiendil ei ole kaasuvaid haigusi, mis takistaksid südamesiirdamise järgset eluaegset ravi, võivad arstid kaaluda südamesiirdamist (Eestis 2012. aasta seisuga südamesiirdamisi ei tehta).

Toitumuslik nõustamine

Südamepuudulikkuse korral nõustatakse patsiente ka toitumuse osas. Südamepuudulikkus on kataboolne seisund, kus südame erinevad rakkude, kudede signalisatsioonimolekulid aktiveerivad neuroendokriinseid (reniin-angiotensiin-aldosteroon-süsteem jt) ja põletikulisi protsesse, mille kulgemisel kulutab organism palju energiat ja mis panevad südamele ja organismile lisakoormuse. Osalt lisakoormuse aga ka sissevõetavate ravimite toime tõttu, võib südamepuudulikkus põhjustada rasvkoe kiirenenud metabolismi (koos sellega rasvlahustuvate vitamiinide varude ja omastatavuse vähenemist) ning vitamiinide, mineraalide ja elektrolüütide (nt kaaliumi ja magneesiumi) koguse vähenemist (ka diureetikumide toimel).

Südamebiopsia

Südamepuudulikkuse tuvastamiseks rakutasandil võidakse teha südame biopsia, tuvastamaks muutusi südamelihase rakkude ehituses, koostises ja talitluses ning kasvajamarkerite jm võimaliku patoloogiliste seisundite tuvastamiseks.

Kassidel

Südamepuudulikkust kassidel põhjustavad mitmed füsioloogilised või haiguslikud seisundid. Diagnoosi viimistlemiseks teeb loomaarst eristusdiagnoosi. Südamepuudulikkus kassidel võib välja areneda (aga ka olla kaasasündinud) tõust ja soost olenemata igas vanuses.
Tour Aurore

Tour Aurore on 110 meetri kõrgune büroopindadega pilvelõhkuja, mis asub Pariisi kõrghoonestatud ärikeskuses La Défense'is.
Ülemiste tee

Ülemiste tee on tänav Tallinnas Lasnamäe linnaosas Ülemiste asumis.
Tänav sai nime 29. aprillil 1936.
Oskar Feltsman

Oskar Feltsman (18. veebruar 1921 Odessa – 3. veebruar 2013 Moskva) oli vene ja nõukogude helilooja, Vene NFSV rahvakunstnik (1989).
5-aastasena hakkas ta õppima viiuli- ja peagi ka klaverimängu. Oma esimese klaveripala kirjutas ta 6-aastasena.
Feltsman on õppinud kompositsiooni Moskva Riiklikus Konservatooriumis. 
Teise maailmasõja ajal evakueeriti ta Novosibirskisse, kus ta sai 20-aastaselt Siberi Heliloojate Liidu vastutavaks sekretäriks.
Sel ajal kirjutas ta muusika operetile, mille aluseks oli Valentin Katajevi teos "Sinine rätik", mis sai ajalehes Pravda hävitava hinnangu.
Moskvasse naasis ta 1945. aastal ning 1948 esietendus Moskva Akadeemilises Operetiteatris Feltsmani muusikaline komöödia "Õhuloss".
1950. aastatel kirjutas ta veel mitu operetti ning hakkas looma muusikat estraadi-, tsirkuse- ja lastelavastustele.
Feltsman tegi koostööd selliste poeetidega nagu Andrei Voznessenski, Rassul Hamzatov, Jevgeni Dolmatovski, Mihhail Matussovski, Lev Ošanin, Robert Roždestvenski, Mihhail Tanitš ja paljud teised.
Tema tuntuimaks lauluks kujunes "Maikellukesed" (vk "Ландыши").
Feltsmani loodud laule on esitanud paljud kuulsad vene lauljad, nagu Leonid Utjossov, Mark Berness, Vladimir Trošin, Edita Pjehha, Valentina Tolkunova, Jossif Kobzon, Muslim Magomajev, Eduard Hill, Juri Guljajev, Lev Leštšenko, Sofia Rotaru, Anna German, samuti Georg Ots.
Oskar Feltsmani poeg on tuntud ameerika pianist Vladimir Feltsman.
Rein Palvadre

Rein Palvadre (sündinud 18. septembril 1934 Tartus) on Eesti keemik.

Elulugu

Rein Palvadre on õpetaja poeg.
Lõpetas 1953 Põltsamaa Keskkooli, 1959 TPI keemiateaduskonna, 1963 aspirantuuri, keemiakandidaat (1966, ENSV TA), väitekiri "Molübdeeni, volframi ja vanaadiumi sorptsiooni- ja eraldamisprotsesside uurimine ioniitidel". Oli 1959–61 Energeetika Instituudi mineraalse tooraine rikastamise sektori vaneminsener, 1964–67 Keemia Instituudi rikastamisprotsesside sektori noorem- ja 1967–78 vanemteadur, 1978–80 sektori juhataja kohusetäitja, 1980–91 anorgaanilise keemia sektori vanemteadur, 1991–94 diktüoneemakilda keskkonnamõjude uurimisrühma juht, seejärel Tallinna Kuristiku Gümnaasiumi keemiaõpetaja.

Teadustöö

Uurimisvaldkond: haruldaste metallide eraldamine diktüoneemakildast ioonvahetusmeetodil, ioonkromatograafia, põlevkivi ja diktüoneemakilda keskkonnaohtlikkus. Tõestas katseliselt, et ioonivahetusmeetodil on võimalik eraldada kildast haruldasi metalle (uraan, vanaadium, molübdeen). Uurimistöö tulemuste põhjal koostati andmed katseseadme ehitamiseks. Ioonkromatograafias töötati välja uus sorbent ioonkromatograafi jaoks (kaasautor), mis läks tootmisse. Uurimisteemade salastatuse tõttu jäid töö tulemused (kuni 1984) avalikustamata. 18 teadustrükist (aastaist 1985–95), 6 autoritunnistust.
McDonaldi maakond

Ajalugu

Maakond moodustati 1847. aastal.
Sammuta klahv

Sammuta klahv on kirjutusmasina või arvuti klaviatuuri klahv, mida kasutatakse järgnevalt sisestatavale tähele diakriitilise märgi lisamiseks.
Suzuki

Suzuki (inglise keeles Suzuki Motor Corporation, jaapani keeles スズキ株式会社) on Jaapani ettevõte, mis toodab peamiselt autosid, mootorrattaid ja paadimootoreid.
Ettevõtte asutas Jaapanis Hamamatsus 1909. aastal Michio Suzuki. 1920 läks ta börsile nime all Suzuki Loom Manufacturing Co (umbkaudu Suzuki Ketrusmanufaktuur).
1937 hakkas Suzuki tootma laskemoona keiserlikule armeele ja sai järgmisel aastal Jaapani sõjalis-tööstusliku kompleksi osaks. Seetõttu pommitati Teise maailmasõja ajal Suzuki tehaseid tugevasti.
1952 hakkas ta tootma mootorrattaid. Esimese mudeli mootor oli 36 cm³-ne, järgmisel aastal lisandus 60 cm³ ja ülejärgmisel 90 cm³ mootoriga mudel. Seetõttu muutis firma 1954 oma nime tänapäevaseks. 1955 hakati tootma autosid. Esimene automudel "Suzulight" oli 2-silindriline ja 360 cm³ mootoriga.
1963 asutas Suzuki esimese tehase USAs Los Angeleses. Tänapäeval on Suzukil 14 tuhat töötajat Egiptuses, Hiinas, Hispaanias, Indias, Indoneesias, Pakistanis, Tais ja Ungaris.
Tartu Ülikooli Kliinikumi Kopsukliinik

Tartu Ülikooli Kliinikumi Kopsukliinik on Tartu Ülikooli Kliinikumi üksusesse kuuluv kliinik.

Ajalugu

Eesti Punase Risti Seltsi Tartu komitee peakoosolekul 1. märtsil 1922. a. otsustati asutada Tartu Tiisikuse Nõuandla, mille juhatajaks valiti dr. Klaudia Bežanitskaja. Nõuandla alustas tööd 1. mail 1922. a. Seda päeva võib pidada Tartu Ülikooli Kopsukliiniku asutamispäevaks.